Nos Mathildis comitissa Nivernensis: notum facimus universis presentibus et futuris, quod nos solo pietatis intuitu, dedimus et concessimus in puram et perpetuam eleemosynam, ob remedium anime nostre et antecessorum nostrorum Scolaribus morantibus apud Autissiodorum, qui Boni-Pueri nuncupantur, plateam sitam Autissiodori, prope domum Fratrum-Predicatorum in qua fuit aliquando cimeterium Judeorum. Nolumus etiam enim, et quantum expressius possumus inhibemus ne judei in dicta platea vel civitate, quacunque ratione possint in posterum aliquid reclamare. Retinemus autem nobis, quod si forte dictos Bonos-Pueros habitationem dicti cimeterii cum domibus eorum ibidem edificatis et edificandis deserere contigeret, dictum cimeterium cum predictis omnibus ad nos, vel heredes seu successores nostros, cum pertinentiis dicti loci libere devenirent, salva nobis omni nostra justitia in predictis. In horum autem testimonium et munimen, presentibus litteris sigillum nostrum duximus apponendum. Datum apud Muratum, castrum nostrum, anno Domini millesimo ducentesimo quinquagesimo tertio, mense julio.